b'\n_START_ARTICLE_\nIslamin uskonkappaleet\n_START_PARAGRAPH_\nIslamin uskonkappaleita on kuusi. Niit\xc3\xa4 ovat 1) usko yhteen kaikkivaltiaaseen Jumalaan, 2) Jumalan enkeleihin, 3) ilmestyksiin, 4) profeettoihin, 5) yl\xc3\xb6snousemukseen ja viimeiseen tuomioon sek\xc3\xa4 6) kohtaloon. N\xc3\xa4ihin voidaan viitata termill\xc3\xa4 \xc4\xabm\xc4\x81n (arab. \xd8\xa5\xd9\x8a\xd9\x85\xd8\xa7\xd9\x86\xe2\x80\x8e), "usko"._NEWLINE_Islamilainen teologia on suppeampaa kuin kristillinen teologia, sill\xc3\xa4 oikean uskon (ortodoksian) sijaan islam painottaa oikein tekemist\xc3\xa4 (ortopraksiaa). Oikein tekeminen on puolestaan islamilaisen lain eli \xc5\xa1arian aluetta. Sen t\xc3\xa4rkeimm\xc3\xa4t ohjeet kiteytyv\xc3\xa4t niin sanottuihin viiteen pilariin. jotka m\xc3\xa4\xc3\xa4riteltiin 800-luvun hadith - kokoelmissa.  Hieman py\xc3\xb6rist\xc3\xa4en sanottuna ihminen p\xc3\xa4\xc3\xa4see Paratiisiin tekem\xc3\xa4ll\xc3\xa4 oikein, ei uskomalla._NEWLINE_"Oikean uskon" sis\xc3\xa4lt\xc3\xb6 kiteytettiin viel\xc3\xa4 800-luvun hadith -kokoelmissa yhden jumalan, Jumalan, palvelemiseen. Viimeist\xc3\xa4\xc3\xa4n 1300-luvulla oikea usko oli saanut muodokseen kuuden opinkappaleen kokonaisuuden. Klassinen \xc5\xa1arian k\xc3\xa4sikirja Umdat al-Salik esitt\xc3\xa4\xc3\xa4 ne seuraavasti: "Oikea usko on uskoa Jumalaan, h\xc3\xa4nen enkeleihins\xc3\xa4, h\xc3\xa4nen ilmoittamiinsa kirjoihin, h\xc3\xa4nen l\xc3\xa4hettil\xc3\xa4isiins\xc3\xa4, viimeiseen tuomioon ja kohtaloon, sen antamaan hyv\xc3\xa4\xc3\xa4n ja pahaan."\n_START_SECTION_\nEnkelit\n_START_PARAGRAPH_\nArabiankielinen sana enkelille, mal\xc4\x81k (arab. \xd9\x85\xd9\x84\xd8\xa7\xd9\x83\xe2\x80\x8e), tarkoittaa "sanansaattajaa" niin kuin vastinkappaleensa hepreassa (malakh, hepr. \xe2\x80\x8f\xd7\x9e\xd7\x9c\xd7\x90\xd7\x9a\xe2\x80\x8e) ja kreikassa (angelos, m.kreik. \xce\xac\xce\xb3\xce\xb3\xce\xb5\xce\xbb\xce\xbf\xcf\x82). _NEWLINE_Koraanin mukaan enkeleill\xc3\xa4 ei ole vapaata tahtoa ja ne palvovat Jumalaa totellen H\xc3\xa4nt\xc3\xa4 kaikessa.  Enkelien teht\xc3\xa4viin kuuluu kertoa Jumalan ilmestyksist\xc3\xa4, ylist\xc3\xa4\xc3\xa4 Jumalaa, tallentaa ihmisten teot ja ottaa ihmisen sielu kuolemanhetkell\xc3\xa4. Niiden ajatellaan my\xc3\xb6s sovittelevan ihmisten puolesta. Koraani kuvaa enkeleit\xc3\xa4 "siivekk\xc3\xa4iksi l\xc3\xa4hettil\xc3\xa4ikseen ja antanut heille kaksi, kolme tai nelj\xc3\xa4 paria. H\xc3\xa4n luo kaikkea niin paljon kuin tahtoo, (...)".\n_START_SECTION_\nYl\xc3\xb6snousemus ja tuomio\n_START_PARAGRAPH_\nUsko "yl\xc3\xb6snousemuksen p\xc3\xa4iv\xc3\xa4\xc3\xa4n", qiy\xc4\x81ma (arab. \xd9\x82\xd9\x8a\xd8\xa7\xd9\x85\xd8\xa9\xe2\x80\x8e) (tunnetaan my\xc3\xb6s nimell\xc3\xa4 yawm al-d\xc4\xabn (arab. \xd9\x8a\xd9\x88\xd9\x85 \xd8\xa7\xd9\x84\xd8\xaf\xd9\x8a\xd9\x86\xe2\x80\x8e), "tuomiop\xc3\xa4iv\xc3\xa4" ja as-s\xc4\x81\'a (arab. \xd8\xa7\xd9\x84\xd8\xb3\xd8\xa7\xd8\xb9\xd8\xa9\xe2\x80\x8e), "viimeinen tunti"), on islamissa eritt\xc3\xa4in t\xc3\xa4rke\xc3\xa4. Qiy\xc4\x81man ajoitus on vain Jumalan tiedossa. Koettelemuksia ja vaikeuksia ennen tuomiop\xc3\xa4iv\xc3\xa4\xc3\xa4 ja sen aikana kuvaillaan Koraanissa ja hadiitheissa sek\xc3\xa4 oppineiden kommentaareissa. Koraani korostaa ruumiin yl\xc3\xb6snousemusta, mik\xc3\xa4 eroaa islamia edelt\xc3\xa4v\xc3\xa4n aikakauden kuolemak\xc3\xa4sityksest\xc3\xa4._NEWLINE_Koraani luettelee useita syntej\xc3\xa4, jotka tuomitsevat henkil\xc3\xb6n helvettiin, kuten ep\xc3\xa4usko, korko ja ep\xc3\xa4rehellisyys. Taivas on ilon ja onnen paikka, jonka ominaisuuksia ja fyysisi\xc3\xa4 puolia Koraani kuvailee.\n_START_SECTION_\nKohtalo\n_START_PARAGRAPH_\nIslamilaisen k\xc3\xa4sityksen mukaan Jumala on tiet\xc3\xa4\xc3\xa4 ja hallitsee kohtaloa t\xc3\xa4ydellisesti. T\xc3\xa4t\xc3\xa4 selitet\xc3\xa4\xc3\xa4n Koraanin jakeissa kuten "Sano: \'Meit\xc3\xa4 kohtaa vain se, mit\xc3\xa4 Jumala on meille s\xc3\xa4\xc3\xa4t\xc3\xa4nyt. H\xc3\xa4n on Herramme. (...)" Kaikki mit\xc3\xa4 maailmassa tapahtuu, hyv\xc3\xa4 ja paha, on islamin mukaan kohtaloa eik\xc3\xa4 mit\xc3\xa4\xc3\xa4n voi tapahtua ilman Jumalan lupaa. Muslimiteologien mukaan ihmisell\xc3\xa4 on kuitenkin vapaa tahto siin\xc3\xa4 mieless\xc3\xa4, ett\xc3\xa4 h\xc3\xa4n voi valita oikean ja v\xc3\xa4\xc3\xa4r\xc3\xa4n v\xc3\xa4lill\xc3\xa4, ja on t\xc3\xa4ten vastuussa teoistaan. Islamilaisen perinteen mukaan kaikki Jumalan s\xc3\xa4\xc3\xa4d\xc3\xb6kset on kirjoitettu al-lawh al-mahf\xc5\xabziin (arab. \xd8\xa7\xd9\x84\xd9\x84\xd9\x88\xd8\xad \xd8\xa7\xd9\x84\xd9\x85\xd8\xad\xd9\x81\xd9\x88\xd8\xb8\xe2\x80\x8e), "s\xc3\xa4il\xc3\xb6ttyyn laattaan".'